Triatlonowa sezona 2015 započnje so za sportowcow Triteama Serbja hakle něhdźe za měsac z hrodowym triatlonom w Moritzburgu, někotři z nich přihotuja pak so hižo nětko z běhami resp. duatlonami na sportowy třibój. Kónc tydźenja wobdźělištaj so Marian Žur z Lejna a Stephan Möller ze Šunowa na duatlonje w Błótach. Poprawom běchu so hišće třo dalši serbscy triatleća do startowych lisćin zapisali. Ze wšelakich přičin pak so woni starta wzdachu. Kak serbska triatlonowa dwójka swójski wukon sobotu posudźi a kotre cile mataj serbskaj triatletaj za sezonu 2015, wučitaće z jeju měnjenjow.
szl_Latn